### Beslutning

Anbefales.

### Sagsfremstilling

## Resume og sagens baggrund

Forslag til Tillæg nr. 2 til Kommuneplan 2021-2032 og Forslag til Lokalplan nr. 581 for et erhvervsområde i Kalundborg øst har været fremlagt i 8 ugers offentlig høring. Der er indkommet fem høringssvar. Sagen lægger op til kommunalbestyrelsens beslutning om at vedtage planerne endeligt.

Kommunalbestyrelsen godkendte Forslag til Tillæg nr. 2 til Kommuneplan 2021-2032 og Forslag til Lokalplan nr. 581 for et erhvervsområde i Kalundborg øst på mødet den 25. maj 2022.

Indstillinger

Direktøren indstiller, at:

1. Forslag til Tillæg nr. 2 til Kommuneplan 2021-2032 vedtages endeligt til offentlig bekendtgørelse med de anbefalinger der fremgår af bilag 3.
2. Forslag til Lokalplan nr. 581 for et erhvervsområde i Kalundborg øst vedtages endeligt til offentlig bekendtgørelse med de anbefalinger der fremgår af bilag 3.
3. Administrationen bemyndiges til at foretage redaktionelle ændringer inden offentlig bekendtgørelse

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Lokalplanområdet er en del af det nye erhvervsområde i [adresse] og ligger mellem jernbanen og Rørmosen umiddelbart nord for Rendsborgparken. Adgang til området sker via en ny vej i den sydlige del af området og med overkørsel til Rendsborgparken.

*Lokalplanens formål*Virksomheden har erhvervet ejendommen fra Kalundborg Kommune med henblik på at kunne fremstille ikke animalske mælkeproteiner. Formålet med lokalplanen er, på den baggrund, at give mulighed for opførelse af produktionsanlæg med tilhørende bebyggelse og anlæg i form af bl.a. administration, test- og udviklingsfaciliteter, tekniske anlæg, lager og personalefaciliteter. Lokalplanen giver mulighed for at opføre i alt 50.400 kvm etageareal.

Erhvervsområdet ligger i umiddelbar tilknytning til naturområdet og det åbne land og er tillige omfattet af Det Grønne Danmarkskort og udpegningen af økologiske forbindelser i den sydlige del af området. Det er derfor en del af formålet med lokalplanen at sikre, at bebyggelse og anlæg tilpasses og gives et udtryk, der giver en god sammenhæng med og overgang til det åbne land, samt at områdets indretning understøtter eksisterende og mulige naturværdier, økologiske forbindelser og rekreative formål, sidstnævnte primært i stiforbindelser og i udendørs opholdsarealer for virksomhedens ansatte. Endelig er det en del af formålet, at der i indretningen af området skabes gode løsninger for håndtering af særligt overfladevand.

*Tillæg til kommuneplanen*Lokalplanområdet er en del af kommuneplanens rammeområde K05.E10, der udlægger området til tungere erhverv, herunder industri- og produktionsvirksomheder. Formålet med kommuneplantillægget er at justere rammebestemmelserne om bebyggelsesprocent, rumfang og bygningshøjder. Med tillægget afskaffes rumfangsbestemmelsen , bebyggelsesprocenten fastsættes til 70 og bygningshøjden til 15 m med den mulighed for at bygninger og anlæg som siloer, gæringstanke, spraytørrere og skorstene kan opføres i op til 35 m højde.

*Miljøscreening*
Samtidig med offentliggørelsen af planforslagene offentliggjorde kommunen afgørelse om, at planforslagene ikke skal gennemgå en miljøvurdering.

*Offentlig høring*
Planforslagene var fremlagt i offentlig høring i 8 uger. Der er modtaget høringssvar fra [adresse], Roskilde Stift, Miljøstyrelsen, Midt- og Vestsjællands Politi og ejendommen Kærbyvej 2. Høringssvarene, på nær det fra [adresse], er vedlagt som bilag. Høringssvaret fra [adresse] er fremsat i forbindelse med spørgsmål til lokalplanforslaget og fremgår af hvidbogen.

[adresse] og Kærbyvej 2 kommenterer visualiseringerne og stiftet gør opmærksom på, at den fortsatte udbygning af [adresse] ikke må påvirke indsigten til [adresse] væsentligt. Stiftet gør ikke indsigelse mod planforslagene.

Vestsjællands Politi har ingen bemærkninger, men gør opmærksom på, at skilte- og afmærkningsplan skal sendes til samtykke hos Politiet inden endelig udførelse.

[adresse] har fremsat en lang række bemærkninger, der grundlæggende handler om håndtering af overfladevand og sikringer mod skybrud.

Miljøstyrelsen bemærker, at det ikke fremgår af redegørelsen til tillægget til kommuneplanen, at der er foretaget en vurdering af, om planen kan beskadige eller ødelægge yngle- eller rasteområder for bilag IV-arter.

Høringssvarene er behandlet i den vedlagte hvidbog. Administrationen anbefaler, at tillægget til kommuneplanen suppleres med en redegørelse om, at der ikke er registreret beskyttede arter og oplagte biotoper for disse indenfor planområdet. Tillægget til kommuneplanen blev i øvrigt udarbejdet for at regulere rammebestemmelserne om bebyggelsesprocent og bygningshøjder. Tillægget til kommuneplanen har således ikke ændret på afgrænsningen af kommuneplanens erhvervsområder.

Endvidere anbefaler administrationen, at lokalplanen tilføjes en bestemmelse om, at ejendommen i lokalplanområdet, efter eventuelt krav fra kommunen, skal være medlem af en fælles grundejerforening for [adresse] eller for en del heraf.

## Økonomiske konsekvenser

Ingen.